Αγαπημένα μου παιδιά,

Ελπίζω να είστε όλοι καλά εσείς και οι οικογένειές σας. Επίσης ελπίζω να έχετε καταλάβει μέχρι τώρα:

Α) πόσο σημαντικό είναι το σχολείο για την καθημερινότητά σας!!!

Β) πόσο **μικρή σημασία έχουν τα μαθηματικά** και τα τεστ και οι βαθμοί στην ζωή μας σε σύγκριση με άλλα πράγματα και

Γ) πόσο **ΣΗΜΑΝΤΙΚΑ είναι τα ΜΑΘΗΜΑΤΙΚΑ** στην ζωή μας!!! Ο καλός ο κυριούλης που κάθε μέρα στις 6 το απόγευμα βγαίνει και μας ενημερώνει, όλα τα πρέπει και τα δεν πρέπει τα βασίζει σε ΜΑΘΗΜΑΤΙΚΑ ΜΟΝΤΕΛΑ!!!

Και μετά την εισαγωγή επιστρέφουμε στα μαθηματικά μας. Σας στέλνω ένα κατεβατό ασκήσεις και θεωρία σε μορφή θεμάτων για να ξεκινήσετε την επανάληψή σας. Ξεκινάμε να λύνουμε τα θέματα χωρίς να ανοίξουμε βιβλίο!!! Όσα θυμόμαστε!!! Ζορίζουμε λίγο το μυαλό μας και μετά κοιτάμε από το βιβλίο τις σωστές απαντήσεις. Κάθε μέρα 2 θέματα θεωρίας και 2 ασκήσεις είναι υπέρ αρκετά.

Όποιος έχει την δυνατότητα τα εκτυπώνει θα είναι πιο εύκολο το διάβασμα. Όποιος πάλι όχι, με ένα τετράδιο δίπλα στον υπολογιστή μπορεί να εργαστεί!! Για κάθε θέμα σημειώνουμε την προσπάθειά μας και τις απορίες μας έτσι ώστε όταν με το καλό επιστρέψουμε να τα δούμε ένα ένα μαζί. Όποιος πάλι βιάζεται και θέλει να με ρωτήσει οτιδήποτε μπορεί να επικοινωνήσει μαζί μου στο ibalamoutis@yahoo.com πάντα μέσω των email των γονιών σας.

**Καλό θα ήταν να βάλουμε έναν στόχο για 10 λυμένα θέματα ανά βδομάδα**. Και να μου τα στέλνετε στο email. Η διαδικασία πιστεύω είναι εύκολη και γνωστή σε όλους, φωτογραφία του τετραδίου από το κινητό και επισύναψη στο μήνυμα μέσω του email. Ή αν σας διευκολύνει **μέσω messenger των γονιών σας πάντα** να μου στέλνετε την φωτογραφία. Στο messenger μπορούν να με βρουν στο όνομα **Balamoutis giannis**.

Να είστε όλοι καλά, να ακούτε τους γονείς σας και να μην τους τρελαίνετε όλο το 24ωρο, να αποφεύγετε την επαφή με τους παππούδες και γιαγιάδες όσο μπορείτε. **Το ίδιο θα κάνουμε και όταν γυρίσουμε στο σχολείο θα αποφεύγουμε διακριτικά την επαφή με την τρίτη ηλικία (βλέπε τον λατρεμένο μας Διευθυντή!!!).**

Μου έχετε λείψει όλοι ανεξαιρέτως!!!

Φιλικά ο Μαθηματικός σας

Μπαλαμούτης Γιάννης.